b'\n_START_ARTICLE_\nRym\xc3\xa4ttyl\xc3\xa4n kalantutkimusasema\n_START_PARAGRAPH_\nRym\xc3\xa4ttyl\xc3\xa4n kalantutkimusasema oli Riista- ja kalatalouden tutkimuslaitoksen (RKTL) Turun toimipaikan kentt\xc3\xa4asema H\xc3\xa4mm\xc3\xa4rsalmessa Airismaan saarella Rym\xc3\xa4ttyl\xc3\xa4ss\xc3\xa4, Naantalin kaupungissa. Rym\xc3\xa4ttyl\xc3\xa4n tutkimusasemalla oli laaja verkkokassialue ja murtovesikokeita varten sis\xc3\xa4altaita. Tutkimusasemalla oli muun muassa kirjolohen valintajalostusohjelma ja siell\xc3\xa4 tutkitaan siian soveltuvuutta kasvatukseen sek\xc3\xa4 silakka-, ahven- ja kuhakantoja. RKTL investoi 2000-luvun puoliv\xc3\xa4liss\xc3\xa4 merkitt\xc3\xa4v\xc3\xa4sti Rym\xc3\xa4ttyl\xc3\xa4n tutkimusasemalle ja se oli ainoa paikka Suomessa jossa tutkittiin kalankasvatusta meriolosuhteissa. Kiinteist\xc3\xb6t omisti Senaatti-kiinteist\xc3\xb6t. _NEWLINE_RKTL hankki omistukseensa meriviljelyn tutkimustarpeita varten Rym\xc3\xa4ttyl\xc3\xa4n yksityisen viljelylaitoksen vuonna 1993. RKTL:n Hangon ja Kustavin toimipisteiden toiminnot siirrettiin Rym\xc3\xa4ttyl\xc3\xa4n toimipisteeseen ja toimipisteet lakkautettiin vuonna 1997. Vuonna 2005 Rym\xc3\xa4ttyl\xc3\xa4ss\xc3\xa4 tehtiin vesiviljelyn tuotantobiologiaa koskevaa tutkimusta muun muassa sukukypsyyden s\xc3\xa4\xc3\xa4telyn ja ravitsemuksen osalta sek\xc3\xa4 rannikkokalastuksen n\xc3\xa4ytteenottoa._NEWLINE_Marraskuussa 2006 tutkimusasemalla syttyi tulipalo jossa tuhoutui uusittu tutkimusrakennus ja siell\xc3\xa4 sijainneet merikiertovesilaitos ja koelaboratorio. Palo ei vahingoittanut viereist\xc3\xa4 perkaamoa, toimistorakennusta ja venevajaa. Asemalla ty\xc3\xb6skenteli vakituisesti viisi henkil\xc3\xb6\xc3\xa4 ja muutamia m\xc3\xa4\xc3\xa4r\xc3\xa4aikaisia kentt\xc3\xa4ty\xc3\xb6ntekij\xc3\xb6it\xc3\xa4. Koska RKTL piti Rym\xc3\xa4ttyl\xc3\xa4n tutkimusaseman kehitt\xc3\xa4m\xc3\xa4\xc3\xa4 kalan tuotelaatuosaamista Suomessa ainutlaatuisena, p\xc3\xa4\xc3\xa4tti se jatkaa toimintaansa Rym\xc3\xa4ttyl\xc3\xa4ss\xc3\xa4 tulipalosta huolimatta ja haki valtion lis\xc3\xa4talousarvioesityksess\xc3\xa4 rahaa uuden tutkimusrakennuksen ja sen v\xc3\xa4lineist\xc3\xb6n hankintaan. Rakennuskustannukset todettiin kuitenkin liian suuriksi, ja hanke j\xc3\xa4i toteuttamatta. Muu toiminta tutkimusasemalla silti jatkui kuten kentt\xc3\xa4mittakaavan viljely-yksikk\xc3\xb6._NEWLINE_Koska Rym\xc3\xa4ttyl\xc3\xa4\xc3\xa4n ei rakennettu uusia tiloja, avattiin syksyll\xc3\xa4 2008 Paraisille Suomen kalatalous- ja ymp\xc3\xa4rist\xc3\xb6instituutin tiloihin Rym\xc3\xa4ttyl\xc3\xa4n kalantutkimusaseman sivupaikka, jossa tutkittiin laboratorio- ja vesiviljelytiloissa elintarvikekalan arvoketjua. Paraisille siirtyi kaksi tuontantop\xc3\xa4\xc3\xa4llikk\xc3\xb6\xc3\xa4 ja Rym\xc3\xa4ttyl\xc3\xa4\xc3\xa4n j\xc3\xa4i kaksi ty\xc3\xb6ntekij\xc3\xa4\xc3\xa4. Vesiviljelytutkimuksia varten syksyll\xc3\xa4 2009 instituutin tiloihin rakennettu RKTL:n kiertovesilaitos korvasi palaneen Rym\xc3\xa4ttyl\xc3\xa4n tutkimusaseman kiertovesilaitoksen. 2010-luvulla Paraisilla my\xc3\xb6s pistettiin ja perattiin p\xc3\xa4\xc3\xa4osa Rym\xc3\xa4ttyl\xc3\xa4n tutkimusaseman kaloista. _NEWLINE_Vuonna 2012 Rym\xc3\xa4ttyl\xc3\xa4n laitoksella kasvatettiin kirjolohta, siikaa, lohta ja kuhaa tutkimustarkoituksessa. Laitos koostui 64 tutkimusk\xc3\xa4ytt\xc3\xb6\xc3\xb6n tarkoitetusta verkkoaltaasta, joiden syvyys oli noin nelj\xc3\xa4 metri\xc3\xa4 ja yhteenlaskettu pinta-ala 1\xc2\xa0024 neli\xc3\xb6metri\xc3\xa4 ja tilavuus 3\xc2\xa0072 kuutiometri\xc3\xa4. Lis\xc3\xa4ksi yll\xc3\xa4pitoverkkoaltaita oli kolme joiden pinta-ala oli 100 m\xc2\xb2 ja tilavuus 1\xc2\xa0500 m\xc2\xb3._NEWLINE_RKTL, joka vuonna 2015 yhdistettiin Luonnonvarakeskukseen, luopui Rym\xc3\xa4ttyl\xc3\xa4n tutkimusasemasta. Vuoden 2006 tulipalon j\xc3\xa4lkeen kalantutkimusaseman ei en\xc3\xa4\xc3\xa4 riitt\xc3\xa4v\xc3\xa4ll\xc3\xa4 tavalla katsottu palvelevan ruokakalatutkimusta ja merialueen tuotannon odotetaan painottuvan tulevaisuudessa ulkosaaristoon ja avomerelle. Viimeisin\xc3\xa4 aikoina kalantutkimusasemalla ty\xc3\xb6skenteli kolme henkil\xc3\xb6\xc3\xa4 ja se keskittyi kalankasvatuksen ja kalarehun tutkimukseen l\xc3\xa4hinn\xc3\xa4 teollisuuden ja kalankasvatuksen tarpeita ajatellen._NEWLINE_Senaatti-kiinteist\xc3\xb6t myi marraskuussa 2017 kalantutkimuaseman tontin rakennuksineen 411 000 eurolla. Kauppaan kuului 5,9 hehtaarin alue, majoitustilana toimiva hirsirakennus, sauna, toimistorakennus, venevaja, ty\xc3\xb6paja ja ulkovarasto.'